als_Latn dik_Latn sag_Latn
PDIU, negociata me PS dhe PD: Duam bashki në 5 qarqePolitike e Shtunë, 14 Mars, 2015 | 16:09 pm
Partia Drejtësi, Integrim dhe Unitet mandatoi dje kryetarin e saj, Shpëtim Idrizi, për të negociuar me PS-në dhe PD-në për zgjedhjet vendore të 21 qershorit.
Këshilli Kombëtar i kësaj partie, i mbledhur dje pasdite, i kërkoi Idrizit që në bashkëpunim me Grupin Parlamentar, të përbërë nga 5 deputetë, të gjejë formulën më të mirë të bashkëpunimit me njërën nga partitë e mëdha për të pasur një përfaqësim në pesë qarqe ku PDIU ka fituar deputetët e saj.
“Synojmë të arrijmë një rritje të ndjeshme në 5 qarqe ku kemi fituar deputetë, por edhe në gjithë Shqipërinë”, tha Idrizi. Ai u shpreh më tej se PDIU nuk është parti që qëndron e rreshtuar në formacione të ngurta politike. “Asnjë koalicion politik me partitë politike shqiptare nuk është më i rëndësishëm për PDIU sesa është koalicioni me qytetarët shqiptarë dhe shpresën e tyre. PDIU nuk është një parti tipike, konvencionale e tranzicionit postkomunist në Shqipëri. PDIU nuk është parti as e kazermës, as e zarizmit, as e konflikteve dhe as e sundimomanisë. PDIU është parti e mendësisë së dlirë që ekziston për qytetarët, me qytetarët, nga qytetarët”, u shpreh Idrizi.
Por, më i qartë në kërkesat e PDIU-së është shprehur deputeti Tahir Muhedini.
“Ne nuk jemi një parti as e majtë dhe as e djathtë, për arsye se ky është program ynë dhe ka dhe një kauzë shumë të rëndësishme që po lufton me të gjitha forcat, të gjitha mjetet demokratike deri në zgjidhjen përfundimtare të çështjes çame. Çamërinë e duan edhe të majtët, edhe të djathtët. Shpëtim Idrizi e tha publikisht dhe ne po e themi publikisht, e mori mandatin për negociata me PD dhe me PS, jemi të hapur për interesat e programit tonë, për bashkitë që kërkojmë ne. Ne kërkojmë 5 qarqe”, tha Muhedini.
Sipas tij, PDIU do të bashkëpunojë në zgjedhjet vendore me atë koalicion që plotëson interesat e kësaj partie.
“Tani me negociatat që do të bëjë kryetari i partisë, ndoshta problemet që i kemi ne dhe interesat e programit tonë i plotëson PD, nuk kemi pse lëvizim nga PD. Nëse i plotëson PS interesat e programit tonë, ne negociojmë me PS, nuk ka asnjë problem. Deri në këto momente ne jemi të hapur me çdo forcë politike për të arritur qëllimet e programit tonë”, tha Tahir Muhedini. ARISTIR LUMEZI
als_Latn als_Latn als_Latn als_Latn als_Latn als_Latn als_Latn als_Latn